标题：蒙求
基本信息
唐·李翰著 
《蒙求》是唐朝李翰编著的以介绍掌故和各科知识为主要内容的儿童识字课本。
作者介绍
李翰，唐朝诗人，赵州赞皇人，李华之子生卒年不详。擢进士第，天宝中，寓居阳翟，累迁翰林学士，客死阳翟。据《新唐书艺文志》载，有文集三十卷传于世。因为《蒙求》读物始于李翰，故后世人都称“李氏蒙求”。后来人们纷纷摹仿，产生了众多的都以“蒙求”为名的读物，如《广蒙求》、《叙古蒙求》、《春秋蒙求》、《左氏蒙求》、《十七史蒙求》、《南北史蒙求》、《三国蒙求》、《唐蒙求》、《宋蒙求》等等，于是“蒙求”在长期的封建教学中形成了一种体裁。
评析
李翰《蒙求》全书都用四言韵文，每四个字是一个主谓结构的短句，上下两句成为对偶，各讲一个掌故，总计2484字。全书所讲的，大部分是历史人物故事，也包括一些传说人物故事，其中有表现某种可取言行的，有带有激励劝勉意味的，有文学上脍炙人口的轶闻，如“王商止讹”、“西门投巫”、“孙敬闭户”、“屈原泽畔”、“绿珠坠楼”，其中很多成为后来《三字经》、《龙文鞭影》、《幼学》取材的来源。如“女娲补天”、“长房缩地”、“杜康造酒”、“蔡伦造纸”等。从思想内容上看，自然难免有一些宣扬封建思想意识的东西，但跟其他许多蒙书比较，李氏《蒙求》还是属于取材较好、境界较广的一种。 
后人程端礼把李氏《蒙求》与《千字文》相提并论，可见其在蒙学中流行之广，从历代注释《蒙求》者之多，以及大批蒙书都采用《蒙求》的编法和名称，可见它在社会上影响之大。根据一些记载来看，这本书大概一直流行到清初以后才渐趋湮没失传。 
自李翰首创《蒙求》一千多年来，蒙书迭出，这对于封建启蒙教育起了一定的影响。它们的共同特点是整齐压韵，便于诵读，即达到了识字的目的，同时又增长了儿童的知识，为下一步教学打下了良好的基础。它也从某些方面反映了封建时代对启蒙教育的重视程度。
另据考证，“蒙求”这种编写体裁滥于唐代的《兔园册》。该书已佚亡。现仅存序文半篇，见《鸣沙石室佚书》。宋人晃公武记载：《免园册》十卷。唐虞世南奉王命纂古今事四十八门，皆偶俪之语，至五代时，行于民间村野，以授学童。
《蒙求》
王戎简要，裴楷清通。孔明卧龙，吕望非熊。
杨震关西，丁宽易东。谢安高洁，王导公忠。
匡衡凿壁，孙敬闭户。郅都苍鹰，宁成乳虎。
周嵩狼抗，梁冀跋扈。郗超髯参，王珣短簿。
伏波标柱，博望寻河。李陵初诗，田横感歌。
武仲不休，士衡患多。桓谭非谶，王商止讹。
嵇吕命驾，程孔倾盖。剧孟一敌，周处三害。
胡广补阙，袁安倚赖。黄霸政殊，梁习治最。
墨子悲丝，杨朱泣岐。朱博乌集，萧芝雉随。
杜后生齿，灵王出髭。贾谊忌鵩，庄周畏牺。
燕昭筑台，郑庄置驿。瓘靖二妙，岳湛连璧。
郄诜一枝，戴冯重席。邹阳长裾，王符逢掖。
鸣鹤日下，士龙云间。晋宣狼顾，汉祖龙颜。
鲍靓记井，羊祜识环。仲容青云，叔夜玉山。
毛义捧檄，子路负米。江革忠孝，王览友弟。
萧何定律，叔孙制礼。葛丰刺举，息躬历诋。
管宁割席，和峤专车。时苗留犊，羊续悬鱼。
樊哙排闼，辛毗引裾。孙楚漱石，郝隆晒书。
枚皋诣阙，充国自赞。王衍风鉴，许劭月旦。
贺循儒宗，孙绰才冠。太叔辨洽，挚仲辞翰。
山涛识量，毛玠公方。袁盎却座，卫瓘抚床。
于公高门，曹参趣装。庶女振风，邹衍降霜。
范丹生尘，晏婴脱粟。诘汾兴魏，鳖灵王蜀。
不疑诬金，卞和泣玉。檀卿沐猴，谢尚鸲鹆。
泰初日月，季野阳秋。荀陈德星，李郭仙舟。
王忳绣被，张氏铜钩。丁公遽戮，雍齿先侯。
陈雷胶漆，范张鸡黍。周侯山嶷，会稽霞举。
季布一诺，阮瞻三语。郭文游山，袁宏泊渚。
黄琬对日，秦宓论天。孟轲养素，扬雄草玄。
向秀闻笛，伯牙绝弦。郭槐自屈，南郡犹怜。
鲁恭驯雉，宋均去兽。广客蛇影，殷师牛斗。
元礼模楷，季彦领袖。鲁褒钱神，崔烈铜臭。
梁竦庙食，赵温雄飞。枚乘蒲轮，郑均白衣。
陵母伏剑，轲亲断机。齐后破环，谢女解围。
凿齿尺牍，荀勖音律。胡威推缣，陆绩怀橘。
罗含吞鸟，江淹梦笔。李廞清贞，刘驎高率。
蒋诩三径，许由一瓢。杨仆移关，杜预建桥。
寿王议鼎，杜林驳尧。西施捧心，孙寿折腰。
灵辄扶轮，魏颗结草。逸少倾写，平子绝倒。
澹台毁璧，子罕辞宝。东平为善，司马称好。
公超雾市，鲁般云梯。田单火牛，江逌爇鸡。
蔡裔殒盗，张辽止啼。陈平多辙，李广成蹊。
陈遵投辖，山简倒载。渊客泣珠，交甫解佩。
龚胜不屈，孙宝自劾。吕安题凤，子猷访戴。
董宣强项，翟璜直言，纪昌贯虱，养由号猿。
冯衍归里，张昭塞门。苏韶鬼灵，卢充幽婚。
震畏四知，秉去三惑。柳下直道，叔敖阴德。
张汤巧诋，杜周深刻。三王尹京，二鲍纠慝。
孙康映雪，车胤聚萤。李充四部，井春五经。
谷永笔札，顾恺丹青。戴逵破琴，谢敷应星。
阮宣杖头，毕卓瓮下。文伯羞鳖，孟宗寄鲊。
史丹青蒲，张湛白马。隐之感邻，王修辍社。
阮放八隽，江臮四凶。华歆忤旨，陈群蹙容。
王濬悬刀，丁固生松。姜维胆斗，卢植音钟。
桓温奇骨，邓艾大志。杨修捷对，罗友默记。
杜康造酒，苍颉制字。樗里智囊，边韶经笥。
滕公佳城，王果石崖。买妻耻醮，泽室犯斋。
马后大练，孟光荆钗。颜叔秉烛，宋弘不谐。
邓通铜山，郭况金穴。秦彭樊辕，侯霸卧辙。
淳于炙輠，彦国吐屑。太真玉台，武子金埒。
巫马戴星，宓贱弹琴。郝廉留钱，雷义送金。
逢萌挂冠，胡昭投簪。王乔双凫，华佗五禽。
程邈隶书，史籀大篆。王承鱼盗，丙吉牛喘。
贾琮褰帷，郭贺露冕。冯媛当熊，班女辞辇。
王充阅市，董生下帷。平叔傅粉，弘治凝脂。
杨生黄雀，毛子白龟。宿瘤采桑，漆室忧葵。
韦贤满籝，夏侯拾芥。阮简旷达，袁耽俊迈。
苏武持节，郑众不拜。郭巨将坑，董永自卖。
仲连蹈海，范蠡泛湖。文宝缉柳，温舒截蒲。
伯道无儿，嵇绍不孤。绿珠坠楼，文君当垆。
伊尹负鼎，甯戚叩角。赵壹坎壈，颜驷蹇剥。
龚遂劝农，文翁兴学。晏御扬扬，五鹿岳岳。
萧朱结绶，王贡弹冠。庞统展骥，仇览栖鹰。
葛亮顾庐，韩信升坛。王褒柏惨，闵损衣单。
蒙恬制笔，蔡伦造纸。孔伋缊袍，祭遵布被。
周公握发，蔡邕倒屣。王敦倾室，纪瞻出妓。
暴胜持斧，张纲埋轮。灵运曲笠，林宗折巾。
屈原泽畔，渔父江滨。魏勃扫门，潘岳望尘。
京房推律，翼奉观性。甘宁奢侈，陆凯贵盛。
干木富义，於陵辞聘。元凯传癖，伯英草圣。
冯异大树，千秋小车。漂母进食，孙钟设瓜。
壶公谪天，蓟训历家。刘玄刮席，晋惠闻蟆。
伊籍一拜，郦生长揖。马安四至，应璩三入。
郭解借交，朱家脱急。虞延克期，盛吉垂泣。
豫让吞炭，鉏麑触槐。阮孚蜡屐，祖约好财。
初平起石，左慈掷杯。武陵桃源，刘阮天台。
王俭坠车，褚渊落水。季伦锦障，春申珠履。
甄后出拜，刘桢平视。胡嫔争摴，晋武伤指。
石庆数马，孔光温树。翟汤隐操，许询胜具。
优旃滑稽，落下历数。曼容自免，子平毕娶。
师旷清耳，离娄明目。仲文照镜，临江折轴。
栾巴噀酒，偃师舞木。德润佣书，君平卖卜。
叔宝玉润，彦辅冰清。卫后发鬒，飞燕体轻。
玄石沈湎，刘伶解酲。赵胜谢躄，楚庄绝缨。
恶来多力，飞廉善走。赵孟疵面，田骈天口。
张凭理窟，裴頠谈薮。仲宣独步，子建八斗。
广汉钩距，弘羊心计。卫青拜幕，去病辞第。
郦寄卖友，纪信诈帝。济叔不痴，周兄无慧。
虞卿担簦，苏章负笈。南风掷孕，商受斮涉。
广德从桥，君章拒猎。应奉五行，安世三箧。
相如题柱，终军弃繻。孙晨槁席，原宪桑枢。
端木辞金，钟离委珠。季札挂剑，徐稚致刍。
朱云折槛，申屠断鞅。卫玠羊车，王恭鹤氅。
管仲随马，苍舒称象。丁兰刻木，伯瑜泣杖。
陈逵豪爽，田方简傲。黄向访主，陈寔遗盗。
庞俭凿井，阴方祀灶。韩寿窃香，王蒙市帽。
句践投醪，陆抗尝药。孔愉放龟，张颢堕鹊。
田豫俭素，李恂清约。义纵攻剽，周阳暴虐。
孟阳掷瓦，贾氏如皋。颜回箪瓢，仲蔚蓬蒿。
糜竺收资，桓景登高。雷焕送剑，吕虔佩刀。
老莱斑衣，黄香扇枕。王祥守奈，蔡顺分椹。
淮南食时，左思十稔。刘惔倾酿，孝伯痛饮。
女娲补天，长房缩地。季珪士首，长孺国器。
陆玩无人，贾诩非次。何晏神伏，郭奕心醉。
常林带经，高凤漂麦。孟嘉落帽，庾凯堕帻。
龙逢板出，张华台坼。董奉活燮，扁鹊起虢。
寇恂借一，何武去思。韩子孤愤，梁鸿五噫。
蔡琰辨琴，王粲覆棋。西门投巫，何谦焚祠。
孟尝还珠，刘昆反火。姜肱共被，孔融让果。
端康相代，亮陟隔坐。赵伦鹠怪，梁孝牛祸。
桓典避马，王尊叱驭。晁错峭直，赵禹廉倨。
亮遗巾帼，备失匕箸。张翰适意，陶潜归去。
魏储南馆，汉相东阁。楚元置醴，陈蕃下榻。
广利泉涌，王霸冰合。孔融坐满，郑崇门杂。
张堪折辕，周镇漏船。郭伋竹马，刘宽蒲鞭。
许史侯盛，韦平相延。雍伯种玉，黄寻飞钱。
王允千里，黄宪万顷。虞騑才望，戴渊锋颖。
史鱼黜殡，子囊城郢。戴封积薪，耿恭拜井。
汲黯开仓，冯驩折券。齐景驷千，何曾食万。
顾荣锡炙，田文比饭。稚珪蛙鸣。彦伦鹤怨。
廉颇负荆，须贾擢发。孔翊绝书，申嘉私谒。
渊明把菊，真长望月。子房取履，释之结袜。
郭丹约关，祖逖誓江。贾逵问事，许慎无双。
娄敬和亲，白起坑降。萧史凤台，宋宗鸡窗。
王阳囊衣，马援薏苡。刘整交质，五伦十起。
张敞画眉，谢鲲折齿。盛彦感螬，姜诗跃鲤。
宗资主诺，成瑨坐啸。伯成辞耕，严陵去钓。
董遇三馀，谯周独笑。将闾仰天，王凌呼庙。
二疏散金，陆贾分橐。慈明八龙，祢衡一鹗。
不占陨车，子云投阁。魏舒堂堂，周舍谔谔。
无盐如漆，姑射若冰。邾子投火，王思怒蝇。
符朗皂白，易牙淄渑。周勃织薄。灌婴贩缯。
马良白眉，阮籍青眼。黥布开关，张良烧栈。
陈遗饭感，陶侃酒限。楚昭萍实，束晰竹简。
曼倩三冬，陈思七步。刘宠一钱，廉范五袴。
氾毓字孤，郗鉴吐哺。苟弟转酷，严母扫墓。
洪乔掷水，陈泰挂壁。王述忿狷。荀粲惑溺。
宋女愈谨，敬姜犹绩。鲍照篇翰，陈琳书檄。
浩浩万古，不可备甄。芟繁摭华，尔曹勉旃。